สภาพคล่องตึงดอกเบี้ยรอขึ้น ศูนย์วิจัยกสิกรระบุรัฐกู้เงินหนัก‘
โพสต์ทูเดย์ &#8212; สภาพคล่องยังส่อแววตึงตัว คลังธปท. แข่งออกพันธบัตร ลามกระทบดอกเบี้ยขยับ
22 ก.ย. 2552

โพสต์ทูเดย์ — สภาพคล่องยังส่อแววตึงตัว คลังธปท. แข่งออกพันธบัตร ลามกระทบดอกเบี้ยขยับ
ศูนย์วิจัยกสิกรไทยเปิดเผยว่า ในระยะเวลาที่เหลือของปีนี้ สภาพคล่องของระบบธนาคารพาณิชย์ไทยอาจยังมีแนวโน้มปรับลดลง ด้านเงินฝากยังต้องเผชิญความท้าทายจากทางเลือกในการออมอื่นๆ มากขึ้น โดยเฉพาะหลังจากที่ธนาคารแห่งประเทศไทย (ธปท.) ได้ออกพันธบัตรออมทรัพย์รวม 1.3 แสนล้านบาท ไปเมื่อเดือนก.ย.ที่ผ่านมา ขณะที่กระทรวงการคลังก็มีแผนการออกพันธบัตรออมทรัพย์ไทยเข้มแข็งอีกจำนวนมากในช่วงปลายปีนี้ 
นอกจากนี้ ทิศทางการปรับตัวขึ้นของอัตราผลตอบแทนในตลาดตราสารหนี้ไทยในระยะที่ผ่านมาก็เป็นโอกาสในการลงทุน เนื่องจากบริษัทหลักทรัพย์จัดการกองทุนรวมต่างๆ พยายามนำเสนอกองทุนรวมตราสารหนี้ระยะสั้น โดยให้ผลตอบแทนที่สูงกว่าอัตราดอกเบี้ยเงินฝากของธนาคารพาณิชย์ 
ขณะเดียวกันหากเศรษฐกิจดีขึ้น จะมีความต้องการสินเชื่อเพิ่มขึ้น และส่งผลให้สภาพคล่องของธนาคารพาณิชย์ค่อยๆ ถูกดูดซับออกไป และมีโอกาสมากที่อัตราดอกเบี้ยเงินฝากจะปรับตัวสูงขึ้นมา
สำหรับสินทรัพย์สภาพคล่องของระบบธนาคารพาณิชย์ไทย 14 แห่ง ในเดือนส.ค. 2552 มียอดเงินให้สินเชื่อสุทธิ (หลังหักค่าเผื่อหนี้สงสัยจะสูญ) มีจำนวน 5.59 ล้านล้านบาท ขยับขึ้นเล็กน้อยจากเดือนก่อนหน้าเพียง 755 ล้านบาท แต่ลดลง 2.23 แสนล้านบาท จากยอดคงค้าง 5.82 ล้านล้านบาท ณ สิ้นปี 2551 ส่วนยอดเงินฝาก มีจำนวน 6.38 ล้านล้านบาท เพิ่มขึ้น 8.72 หมื่นล้านบาท จาก 6.30 ล้านล้านบาท ในเดือนก่อนหน้า แต่ลดลง 1.02 แสนล้านบาท จาก 6.49 ล้านล้านบาท ในงวดสิ้นปี 2551 
ด้านสินทรัพย์สภาพคล่อง (รวมเงินสด เงินลงทุนสุทธิในตลาดเงินระยะสั้น และเงินลงทุนสุทธิในหลักทรัพย์) ณ สิ้นเดือนส.ค. 2552 ปรับเพิ่มขึ้นจากเดือนก่อนหน้า หลังจากที่ลดลงติดต่อกันในช่วง 3 เดือนก่อนหน้า โดย ณ สิ้นเดือนส.ค. 2552 สินทรัพย์สภาพคล่อง มีจำนวน 2.15 ล้านล้านบาท เพิ่มขึ้น 7.91 หมื่นล้านบาท จาก 2.07 ล้านล้านบาท ณ สิ้นเดือนก.ค. 2552 
ทั้งนี้ เมื่อเทียบกับสิ้นปี 2551 สินทรัพย์สภาพคล่องของธนาคารในช่วง 8 เดือนแรกของปี 2552 เพิ่มขึ้น 1.68 แสนล้านบาท โดยมาจากการเพิ่มขึ้นของกลุ่มธนาคารขนาดใหญ่ 2.39 แสนล้านบาท ขณะที่กลุ่มธนาคารขนาดกลางและกลุ่มธนาคารขนาดเล็กลดลง 1.33 หมื่นล้านบาท และ 5.76 หมื่นล้านบาท